སྨན་སོ་སོའི་མངོན་བརྗོད་དང་ངོས་འཛིན་ཤེལ་དཀར་མེ་ལོང་ལས།ག་པུར་ནི།ཙན་དན་དཀར་པོ་ལས་འབྱུང་བར་བཤད་པ་ནི་ནོར་ལ།དེ་ནི་ཤིང་བྷི་མ་དང་ཀཉྪ་ཚིངྒིང་ཞེས་པ་སྡོང་པོ་སེར་སྐྱ་ལོ་མ་ཆེ་ལ་ལྗང་ཁུ་མེ་ཏོག་རྒྱ་ཚོས་འབྲུ་སེར་པོ་ཅན་ལས་ཚི་བ་ལྟར་འབྱུང་བ་ལ་ཤེལ་ག་བུར་དཀར་ལ་སྔོ་བ་འཁྱགས་པ་འདྲ་བ་དང་།སྟང་ཟིལ་ག་བུར་མདངས་སེར་ལ་སུལ་མང་ཞིང་ཕོ་ཅོང་འདྲ་བ་དང་།མང་ག་བུར་འབྲི་ཚིལ་འདྲ་བ་སེར་ལ་སྣ་རིང་མཉེན་པ་གསུམ་འབྱུང་ལ།དེས་ཚ་བ་རྒྱས་པ་ཐོག་བབས་སུ་གསོད་ཅིང་ལུས་ལ་ཡུན་རིང་ཞེན་ན་ཚ་བ་རྩད་ནས་འབྱིན།